29.6.2023
EL
Επίσημη Εφημερίδα της Ευρωπαϊκής Ένωσης
C 229/15
36.
επισημαίνει ότι οι πρωτοβουλίες πολιτιστικής και δημοκρατικής εκπαίδευσης είναι ζωτικής σημασίας για την προώθηση της κινητικότητας και των διαπροσωπικών επαφών, καθώς και για την επίτευξη ισχυρότερων κοινωνιών μέσω της βιώσιμης κοινωνικής και οικονομικής ανάπτυξης· 37. τονίζει ότι είναι σημαντικό να βελτιωθεί η ικανότητα πρόβλεψης, αντιμετώπισης και αντίδρασης σε δραστηριότητες παραπληροφόρησης που σχετίζονται με τη νόσο COVID-19, καθώς και η ανθεκτικότητα της κοινωνίας σε απειλές υπό μορφή προπαγάνδας, ψευδών ειδήσεων και ρητορικής μίσους, χωρίς να περιορίζεται η ελευθερία του λόγου των μέσων ενημέρωσης· 38. τονίζει τη σημασία της δημιουργίας ποιοτικότερων θέσεων εργασίας για τους νέους —κάτι που αποτελεί ιδιαίτερη πρόκληση δεδομένων των διαρθρωτικών παραγόντων αλλαγής, όπως οι τεχνολογικές καινοτομίες και η παγκοσμιοποίηση—, προκειμένου να αποφευχθούν οι κοινωνικοοικονομικές συνέπειες της «διαρροής εγκεφάλων» στις χώρες της ΑΕΣ· 39. σημειώνει ότι, κατά τη διάρκεια της πανδημίας COVID-19, τα συστήματα υγειονομικής περίθαλψης όλων των χωρών της ΑΕΣ επιβαρύνθηκαν γρήγορα και, ως αποτέλεσμα, οι φορείς χάραξης πολιτικής θα πρέπει να αυξήσουν την αμοιβαιότητα και τη χρηματοδότηση για τη δημόσια υγειονομική περίθαλψη, ώστε να είναι καλύτερα προετοιμασμένη για τέτοιες καταστάσεις· 40. σημειώνει ότι η πανδημία COVID-19 έχει επιταχύνει την ψηφιακή μετάβαση και ότι οι χώρες της ΑΕΣ θα πρέπει να επανεξετάσουν τη βιωσιμότητα και την αποδοτικότητα των υφιστάμενων εκπαιδευτικών μοντέλων· 41. τονίζει ότι οι χώρες της ΑΕΣ θα πρέπει να συνεργαστούν για την ανταλλαγή εμπειριών όσον αφορά τις πολιτικές ανάκαμψης μετά την πανδημία, προκειμένου να ενισχυθεί η ετοιμότητα και η αμοιβαιότητα έναντι παρόμοιων προκλήσεων στο μέλλον· 42.
θεωρεί απαραίτητο να δημιουργηθεί ένα σαφές πλαίσιο για το πώς η απασχόληση μπορεί να συμβάλλει στην προώθηση της διττής μετάβασης, προκειμένου να διασφαλιστεί η ανάκαμψη από τις κοινωνικοοικονομικές επιπτώσεις της πανδημίας COVID-19, να ενισχυθεί η βιώσιμη ανταγωνιστικότητα στις πρωτεύουσες, να διασφαλιστούν αξιοπρεπείς θέσεις εργασίας και ίσες ευκαιρίες και να ενισχυθεί η σταθερότητα και η ευημερία στην περιοχή· 43.
υπογραμμίζει την ανάγκη ενίσχυσης των στρατηγικών επενδύσεων για βιώσιμη, πράσινη και κυκλική οικονομία, με παράλληλη βελτίωση της επισιτιστικής ασφάλειας στην περιοχή της ΑΕΣ· 44.
τονίζει τη σημασία της τόνωσης της οικονομικής ανάπτυξης, μεταξύ άλλων μέσω της βελτίωσης της συνδεσιμότητας και της περιφερειακής ανάπτυξης, του ενδοπεριφερειακού εμπορίου και της γεωργίας και της αγροτικής ανάπτυξης, με ισχυρή πολιτική έμφαση στην προστασία του περιβάλλοντος, ώστε να ενισχυθεί η ανθεκτικότητα στην κλιματική αλλαγή και να επιταχυνθεί η μετάβαση προς μια κυκλική οικονομία χαμηλών εκπομπών διοξειδίου του άνθρακα και να αναπτυχθεί η ψηφιακή οικονομία· 45.
θεωρεί σημαντικό να αυξηθεί η τεχνική εμπειρογνωμοσύνη και η ικανότητα για την εφαρμογή των εγχώριων πλαισίων για την παρακολούθηση, την αναφορά και την επαλήθευση των εκπομπών, σύμφωνα με το ενισχυμένο πλαίσιο διαφάνειας δυνάμει της συμφωνίας του Παρισιού· 46.
εκφράζει την ικανοποίησή του για το οικονομικό και επενδυτικό σχέδιο για την ΑΕΣ, το οποίο αναμένεται να κινητοποιήσει 2,3 δισεκατομμύρια EUR από τον προϋπολογισμό της ΕΕ σε επιχορηγήσεις, συνδυαστικά μέσα και εγγυήσεις για την στήριξη της ανάκαμψης μετά την πανδημία και τον μετασχηματισμό με βιώσιμο τρόπο των οικονομιών των χωρών της ΑΕΣ προκειμένου να καταστούν πιο ανθεκτικές και ολοκληρωμένες· σημειώνει ότι το σχέδιο θα μπορούσε να κινητοποιήσει έως και 17 δισεκατομμύρια EUR σε δημόσιες και ιδιωτικές επενδύσεις· 47. καλεί όλα τα ενδιαφερόμενα μέρη στην ΕΕ και τις χώρες της ΑΕΣ να εντείνουν τις προσπάθειές τους για την υλοποίηση εμβληματικών πρωτοβουλιών υψηλής προβολής, συμπεριλαμβανομένων έργων που αποσκοπούν στην ανάπτυξη της συνδεσιμότητας των μεταφορών στον Εύξεινο Πόντο —όπως το υποβρύχιο καλώδιο μεταφοράς ηλεκτρικής ενέργειας και το καλώδιο οπτικών ινών στον Εύξεινο Πόντο, καθώς και οι απευθείας υπηρεσίες πορθμείων και τροφοδοτικών γραμμών μεταξύ της Γεωργίας και των κρατών μελών της ΕΕ (Ρουμανία και Βουλγαρία)—, τα οποία θα μειώσουν τον χρόνο μεταφοράς και μεταφόρτωσης και θα καταστήσουν τις περιοχές αυτές πιο προσβάσιμες· 48.
υπενθυμίζει ότι η Ευρωπαϊκή Ένωση θα συνεχίσει να στηρίζει τις χώρες της ΑΕΣ που επιθυμούν να αυξήσουν την ανθεκτικότητα και τη σταθερότητά τους στην περιοχή, προσφέροντας διάφορους τύπους συνεργασίας και δέσμευσης, μεταξύ άλλων στον κυβερνοχώρο, σε υβριδική μορφή και με άλλα μη στρατιωτικά μέσα.